ไฟแนนซ์ทูเดย์
โดย...ช.ชดา
16 ก.พ. 2559

โดย...ช.ชดา
... ยามนี้ภาคธุรกิจเดาทางกระทรวงการคลังว่า การเพิ่มภาษีที่ง่ายที่สุดคือภาษีบาป หลังจากขึ้นภาษีบุหรี่ทำให้ราคาขยับขึ้นซองละ 5-10 บาท ก็อาจมีลูกติดใจขึ้นภาษีเหล้า เบียร์ ก็เป็นไปได้
เรื่องภาษีนี้คลังไม่อยากพูด เพราะจะเกิดการกักตุนสินค้า แต่ถ้าเชื่อกันไปอย่างนั้น สักพักสินค้าจะค่อยๆ หายไปจากตลาด
ฟังจากสุ้มเสียงของ รมว.คลัง อภิศักดิ์ ตันติวรวงศ์ บ่งบอกอะไรบางอย่าง ก็ท่านเล่นบอกว่าการขึ้นภาษีของกรมสรรพสามิตคงมาดูว่า สินค้าอะไรที่ไม่จำเป็น และไม่ดีต่อสุขภาพ ก็ต้องจัดเก็บภาษีมากขึ้น เพราะรัฐบาลไม่ต้องการส่งเสริมหรือสนับสนุนให้คนบริโภคสินค้าเหล่านี้
... พี่เปี๊ยก “ธิดา สมะลาภา” อดีตเลขานุการบอร์ดแบงก์กสิกรไทย แม้จะเกษียณอายุงานไปแล้ว แต่ก็ยังแข็งแรงสวยปิ๊งแบบสาวๆ ทำอะไรไม่ได้ ยอดคุณแม่ฝาก “ป้ำ” พัชร สมะลาภา รองกรรมการผู้จัดการ ธนาคารกสิกรไทย นายแบงก์อินดี้ ที่แสนจะติดดิน ไว้ในอ้อมใจสื่อขอให้รักน้อยๆ แต่รักนานๆ
... ส่วน “เวทย์ นุชเจริญ” อดีตรองกรรมการผู้จัดการใหญ่ ธนาคารกรุงไทย ตอนนี้เปิดร้านอาหารไทย ชื่อบ้านกุนน์ อยู่ตลาด อ.ต.ก. เมนูเด็ดคือ หมูอบบ้านกุนน์ คั้วกลิ้งกระดูกอ่อนผัดกะปิ ต้มมะระ พะโล้หมูเต้าหู้ดำ ฯลฯ สนใจเชิญแวะไปชิม